SKRIFTLIG FORESPØRGSEL E-0643/03

af Paul Rübig (PPE-DE) til Kommissionen

(4. marts 2003)

Om: Forskningsudgifter og Basel II

Lissabon-processen lægger vægt på, at man fra teknologiorienterede virksomheder kan forvente sig positive impulser, ikke mindst med hensyn til oprettelse af nye arbejdspladser. Udviklingsaktiviteten i mange teknologiorienterede små og mellemstore virksomheder er imidlertid i modsætning til International Accounting Standards ikke i stand til at aktivere, hvorfor disse virksomheder udviser en tilsvarende høj, negativ egenkapital. Derfor må der ved hjælp af Basel II indgås ordninger for teknologiorienterede små og mellemstore virksomheder, hvori der tages hensyn til, at den negative egenkapitalandel ikke skyldes dårlig virksomhedsdrift, men forskningsintensiv aktivitet.

Hvordan behandles forskningsudgifter og virksomhedsinvesteringer i bankers eller ratingagenturers bestående interne eller eksterne rating-procedurer?

Hvilke konsekvenser har i den forbindelse valget af rating-procedure eller den omstændighed, at storbanker og regionalbanker har forskellige måder at gennemføre rating på?

Hvor stor er den forhåndenværende andel af virksomheder, for hvem anvendelsen af Basel II betyder forøget, forringet eller uændret kreditværdighed?

Hvilke forskelle er der i den forbindelse mellem forskellige brancher og opdelinger af virksomheder efter størrelse?

Hvordan vurderer Kommissionen disse overvejelser? Vil den lade disse få indvirkning på sit forberedende arbejde til gennemførsel af Basel II i EU?

Svar afgivet på Kommissionens vegne af Frederik Bolkestein

(10. april 2003)

De spørgsmål, som rejses af det ærede medlem, er vigtige for den europæiske økonomi. I den nye kapitalgrundlagsordning bør der tages passende hensyn til lånefinansiering for små og mellemstore virksomheder (SMV'er), herunder selvfølgelig også teknologiorienterede virksomheder. Dette er et vigtigt spørgsmål for Kommissionen, som allerede flere gange har understreget dette. Sammenligner man med det andet høringsdokument, har Basel-udvalget faktisk ændret sit forslag med hensyn til behandlingen af SMV'er betydeligt. Kommissionen vil i de løbende forhandlinger i Basel arbejde for, at SMV'er sikres en rimelig behandling.

Hvad angår de bekymringer, som det ærede medlem specifikt har givet udtryk for, indeholder det nye forordningsforslag(1) ikke krav om, hvordan institutionerne skal udarbejde deres ratingsystemer, eller hvilke risikofaktorer de skal tage hensyn til. De nye krav understreger blot, at der skal tages hensyn til alle relevante foreliggende oplysninger.

Ifølge Basel II, således som den foreligger nu, vil det således fortsat være de finansielle institutioner, der afgør, hvilke faktorer de tager hensyn til, og hvordan disse faktorer vægtes i vurderingen af deres låntageres kreditkvalitet. Dette gælder også spørgsmålet om, hvorvidt de finansielle institutioners ratingsystemer sondrer mellem brancher og virksomhedsstørrelser.

Det, der vil ændre sig med Basel II, er, at hvis et kreditinstitut ønsker at bruge sine interne ratings til beregning af den lovpligtige kapital, så vil den ansvarlige tilsynsførende nu skulle checke pålideligheden af dette ratingsystem. Dette skulle forbedre kvaliteten af disse systemer og skulle ikke have nogen negativ indvirkning på SMV'erne.

Kommissionen vil gerne forsikre det ærede medlem om, hvor stor betydning den tillægger behandlingen af SMV'er.

(1) http://europa.eu.int/comm/internal_market/en/finances/capitaladequacy/index.htm.